open-index/open-wikipedia-markdown huggingface dataset:
Револуция

**Револу́ция** (од  *revolvo обернути назад*) — означать барз наглу и радикалну перемѣну на дачом. 

## Засадны характеристикы
В сучасном хоснованю того понятя револуция означать переворот, и то насилный в устояных и спевнѣлых штруктурах, чиненый силами внуторного роскладу. Найчастѣше иде о переворот в сполочности, хоть мож говорити тыж о револуции в науцѣ, индустрии и другых сферах. Вызнамныма характеристиками револуции суть наглость и насилство, а тыма ся одличать од вывойовой реформы.

Всяка политична и социална револуция е антиконштитучна и веде до змѣны конштитуции, але е она револуциев лем тогды, кедь учинена народом. Кедь таку наглу и насилну змѣну державного зряджѣня зробить голова державы (або група сприсяганцьох), то — державный переворот.

## Вывой понятя
Зачаточно термин револуция поуживав ся в змыслѣ обертаня, ходжѣня в кругу. Позната робота Коперника называть ся *Dе revolutionibus orbium coelestium, 1543*. В политичной филозофии 17 ст. револуция означовала цикличну перемѣну пановникох або цѣлой пановной елиты. Од подѣй конця 18 ст. во Франции склало ся днешне понятя револуции як наглого и радикалного переворота, глубоко оддѣляючого старе, одживше од нового и будучого.

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 21. Vyd. J. Otto. V Praze, 1904.
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* Перевалов В.П.: Революция. //Степин В.С., Гусейнов А.А., Семигин Г.Ю., Огурцов  А.П. Новая философская энциклопедия в четырех томах. — Москва: Мысль, 2010.  Том 3, сс. 429-430.

## Референции

Катеґорія:Політіка
Фредерик Сенгер

**Фредерик Сенгер**,  *Frederick Sanger*, *13. август 1918, Рендком, Споене кральовство — †19. новембер 2013, Кембридж, Споене кральовство, — быв британскый биохемик. Дотеперь е единым двоитым Нобеловым лавреатом з хемии.

## Научна карьера
Под вплывом отця, котрый быв практикуючый дохтор, Фредерик зачаточно хотѣв ся учити на дохтора, але еще перед тым, як ишов на универзиту, роздумав ся, же лѣпше ся концентруе на едну научну проблему, бо дохторска практика, навспак, потребуе многосторонность. И так на Кембриджской универзитѣ выбрав собѣ катедру биохемии, неодовго перед тым закладену Нобеловым лавреатом Ф.Г. Гопкинсом, де были молоды ентузиастичны учены. По зысканю бакаларьского ступеня (1939) зостав на универзитѣ працовати в биохемичной лаборатории и продовжати штудии на зысканя доктората (1943). В лаборатории была вывинута шпециалны техникы фракционованя протеинох и то дало реалну можность выявити точну хемичну штруктуру сих фундаменталных компонентох живой материи. Сенгеру удало ся вывинути новый метод, зоз котрым ся дало найти штруктуру протеинох, зокрема инзулину, за што достав свою перву Нобелову награду (1958). 

## Далшы выгледованя
Около року 1960 Сенгер обернув свою увагу на нуклеовы квасы, RNA и DNA, и вывинув методы на вызначѣня малых послѣдовностей в RNA. Робота кулминовала около року 1975 зоз вывоем дидеокси-метода на вызначѣня послѣдовностей в DNA. В року 1977 Сенгер проуказав ефективность свого метода, коли дешифровав послѣдовность нуклеотидох в шпирали DNA бактериофага *fx174*, котра ся складовала зоз 5&nbsp;375 нуклеотидох. За тым послѣдавало дешифрованя людской митохондриалной DNA (16&nbsp;338 нуклеотидох) и далшы. Метод быв дале вылѣпшеный и автоматизованый на иншых людскых геномах (3 милиарды нуклеотидох).

Фредерик Сенгер достав свою другу Нобелову награду з хемии в року 1980. 

В року 1983 пензионовав.

На честь Фредерика Сенгера названый Инштитут Сенгера, основаный в року 1992, котрый занимать ся генетичныма выгледованями.

## Жерела и одказы
* The Sanger Institute
* About the 1958 Nobel Prize
* About the 1980 Nobel Prize
* Autobiography
* Frederick Sanger - Biographical.

## Референции

Катеґорія:Нобеловы лавреаты з хемии
Бактериофаг

**Бактериофаг**, або тыж **фаг**, од  *bacteria* бактерии и  *φᾰγεῖν - phagein*  "пожирати", — е вирус, котрый жие и плодить ся лем в бунках своих газдох — бактерий.

## Штруктура и росплоджѣня
Бактериофагы суть выразно меншы од бактерий, их великость ся звычайко колыше в границях 20-200&nbsp;нм. Типичный бактериофаг мать головку и хвостик. Головка складать ся з протеиновой капсиды, котра в собѣ обсягуе генетичный материал — нуклеовы квасы: DNA або RNA. Хвостиковы волокна и закладна плоха зоз клинцями служать, жебы ся прихопити ку поверху бактерии. Бактериофаг выпустить фермент, котрым ся роспустить стѣнка бункы бактерии, а через каналик выпустить до бункы свои нуклеовы квасы. Под их вплывом синтеза протеинох бактерии заставить ся, а зачне ся синтеза  нуклеовых квасох и протеинох бактериофага. Так ся выплодить нова генерация бактериофагох и зачне жерти новы бункы. 

То ся тыче вирулентных фагох, але суть тыж симбиотичны фагы, котры не знищують бактерии, лем сполужиють з нима.

## Выхоснованя в науцѣ
Батериофагох в природѣ е велике множество. Суть *монофагы*, котры паразитують лем на едном видѣ бактерий, а суть *полифагы*, котры ся плодять на веце видах. Практично каждый вид бактерий мать и свой бактериофаг. 

Штудованя бактериофагох давать знаня о многых проблемах дѣдичности и перемѣнчивости. Бактериофагы успѣшно хосновали в лѣчѣню инфекчных хворот (тифус, холера, чума и др., в сучасности з росширѣньом антибиотикох, тото выхоснованя ся зузило.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. .
* Бактериофаги. //Большая Советская Энциклопедия.

## Референции

Катеґорія:Микробиология
Физиология

**Физиология**, з  *φύσις fýsis* жива природа
+  *λόγος lógos* наука, учѣня — медицинска и биологична наука о фунгованю в цѣлости живого организма, а тыж его окремых систем, органох, тканив и бунок, и регулации животных функций.

Новы резултаты штудий во физиологии и медицинѣ яко важных роздѣлах людского знаня каждорочно суть одзначованы Нобеловов наградов. 

Закладательом модерной физиологии поважують Клода Бернара (1813–1878).

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. .

## Референции

Катеґорія:Біолоґічны области
Катеґорія:Медицинскы фахы
Катеґорія:Физиология
Микро- (µ)

**Микро-** од  *μικρός mikrós* малый — префикс ку назвѣ единицѣ мѣры меджинародной системы на означѣня милионной части единицѣ, циже 10-6 од зачаточной единицѣ. Записуе ся
**мк**, **µ**. 

Еден из документох ISO дозвалять тыж намѣсто буквы **µ** писати **u**.

Напримѣр: 
* 1 мкс (микросекунда) = 10-6 сек
* 1 µs (микросекунда) = 10-6 s

В операчной системѣ Microsoft Windows **µ** дасть ся написати комбинациов Alt+0181.

## Жерела и одказы
* Прохоров А.М. (гл. ред.): Физическая энциклопедия. — Москва: Большая Российская энциклопедия, 1992.  672 с.  (том 3).

## Референции

Катеґорія:Префиксы SI
Олива европска

**Олива европска**,  Olea europaea — вѣчнозеленый субтропичный стром оддавна култивованый в Середоморю. Вызнамна потравинова, фармацевтична и косметична ростлина. 

## Опис
Олива европска некултивована е низкый, тернистый корч, култивована — стром без терня вышкы 5–7 м. Листя супротивне, копиовате, силне, на рубах стрѣбернисто-сѣде. Дробны цвѣткы суть в пазухах листкох и складають ся в грезна. Плод — костковиця дробна овална, в недозрѣлом станѣ зелена, дозрѣла — темнолилова, аж чорна. Розознавать ся понад 40 шляхетных файт, котры ся розмножують скѣплѣньом и очкованьом.

Родити зачинать по семи роках, около 20 рокы зачинать давати добру уроду, около 150 рокы урода спадать. Стром жие понад 1500 рокы. 

## Хоснованя
Гланым продуктом е высокоцѣнный оливовый олай, але тыж оливкы ся закладують до оцта, або олая и соли.

## См. тыж
* Олива (плод)
 
## Жерела и одказы
* Olivovník evropský na botany.cz
* Olivovník evropský na botanika.wendys.cz
* МАСЛИНА ЕВРОПЕЙСКАЯ
 
## Референции

## Галерия

Файл:Olea europaea M 1.jpg|Цвѣт оливы европской
Файл:Old olive tree in Karystos, Euboia, Greece.jpg|Старый стром в Греции
File:Alm10SDLFilabres1.jpg|Плантация в Испании
File:Olives (MOUFLA) CL1. J Weber (2) (23122198116).jpg|Оливовый грезен
Файл:Olea europaea g2.jpg|Зобраны оливкы


Катеґорія:Ростлины
Катеґорія:Оливовиты
Нуклеотид

**Нуклеотид**,  *nucleotide* — базовый ставебный блок нуклеовых квасох. 

Нуклеовы квасы RNA и DNA суть полимеры, складены зоз довгых ланцох нуклеотидох. Нуклеотид складать ся зоз моносахаридной молекулы (або рибоза в RNA, або деоксирибоза в DNA), котра прилучена ку фосфатной групѣ и ку нуклеовой основѣ.

Нуклеовы основы, котры ся хоснують на выставбу DNA суть:
* аденин (A) —  *adenine*;
* цитозин (C) —  *cytosine*;
* гуанин (G) —  *guanine*;
* тимин (T) —  *thymine*.

В припадѣ RNA намѣсто тимина хоснуе ся урацил (U) —  *uracil*.

## Жерела и одказы
*Nucleotide. //Глосарий терминох генетикы 

Катеґорія:Генетика
Катеґорія:Биохемия
Нуклеовы квасы

**Нуклеовы квасы**,  *nucleic acids* од  *nucleus* ядро — суть важным класом макромолекул, котры входят до каждой бункы живого организма и до каждого вируса. Иншы макромолекулы, котры тыж суть в каждой бунцѣ живого организма — бѣлковины. 

## Функция нуклеовых квасох
Нуклеовы квасы забезпечують складованя и запамятаня генетичной информации и ей наступной реализации в процесѣ биосинтеза бѣлковин. В деоксирибонуклеовом квасѣ (DNA) закодована информация, котру бунка потребуе на то, обы продуковала протеины. Иншый тип нуклеовых квасох, рибонуклеовый квас (RNA), выхосновуе ся в иншых молекуларных формах, котры беруть участь в процесѣ синтеза протеина. В том процесѣ двоита шпирала DNA служить яко стабилный взор, подля котрого з помочов розличных типох RNA ся выпродукуе протеин з высокошпецифичныма властностями.

## Роздѣл меджи DNA и RNA
* DNA мать во своей штруктурѣ деоксирибозу, а RNA — рибозу, котра зоз додаточнов гидроксиловов групов значно зменшуе стабилность молекул RNA.
* В нуклеотидах RNA нуклеова основа урацил выступуе там, де одповѣдно в DNA е тимин.
* DNA мать форму двоитой шпиралы, што е комбинациов двох окремых молекул, а молекула RNA едношпиралова ай омного куртша.

## Жерела и одказы
*Nucleic Acid. //Глосарий терминох генетикы. 

## Референции

Катеґорія:Генетика
Катеґорія:Биохемия
Рибоза

**Рибоза**,  *ribose*, синоним: *пентозный моносахарид*, формула: C5H10O5 — моносахарид, котрый е елементом штруктуры рибонуклеовых квасох (РНК).

В природѣ росширена *D-рибоза* в якости компонента рибонуклеовых квасох (РНК), а тыж ей дериват — ''2-деокси-D-рибоза'', компонент деоксирибонуклеового кваса.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3. 

## Референции

Катеґорія:Биохемия
Нано-

**Hано-**,  од   *νάνος, nános* — карлик — префикс ку назвам единиць мѣры меджинародной системы,  котрый означать милиардну часть единицѣ, або 10-9 од зачаточной единицѣ. Позначать ся додаваньом **н** ку позначцѣ единицѣ в кирилицѣ, або **n** в латиницѣ.   

Напримѣр: 1 нм = 10-9 м (еден нанометер ровнать ся 10-9 метра).

## Примѣры з реалности
* Нохтѣ у людей наростають зо скоростьов 1 нм/с. 
* Три атомы золота покладены еден за другым змѣстять ся в едном нанометрѣ.

## Жерела и одказы
* Прохоров А.М. (гл. ред.): Физическая энциклопедия. — Москва: Большая Российская энциклопедия, 1992.  672 с.  (том 3).

## Референции

Катеґорія:Префиксы SI
Микробиология

**Микробиология**, од  *μικρος* малый,  *bios* живот — наука, котра штудуе микроорганизмы, их штруктуру, физиологию и биохемию, генетику, систематику, их вызнам про живот людей, живу и неживу природу, их росширѣня и роль в циркулации материй в природѣ, а тыж выпрацовуе методы вплыву на животну чинность микроорганизмох, их выявлѣня и роспознаня.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. .

## Референции

Катеґорія:Микробиология
RNA

**RNA**,  *ribonucleic acids*, **рибонуклеовы квасы (РНК)** суть биополимеры, еден з двох типох нуклеовых квасох. Другым типом е DNA.

На роздѣл од DNA, RNA в живых организмах е едноволокнова. Волокно RNA мать костру, створену з черяючых ся  моносахаридных (рибозных)  и фосфоровых груп. Ку каждому моносахариду привязана една зоз четырьох основ: A, U, C, G. 

Компонентами RNA суть:
* рибоза;
* нуклеовы основы
** аденин (A),
** гуанин (G),
** цитозин (C),
** урацил (U);
* квасовый компонент — остаток фосфоричного кваса.

## Типы RNA
Рибонуклеовы квасы екзистують во веце типах, каждый з котрых мать окрему роль в процесѣ синтеза бѣлковин. Понад 80% RNA в бунцѣ чинить рибосомна rRNA, около 10% — трансферова tRNA, 5% — информачна, або матрична mRNA. Суть еще иншы типы RNA.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. .
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3. .
* RNA (Ribonucleic Acid). //Глосарий терминох генетикы. 

## Референции

Катеґорія:Генетика
Катеґорія:Биохемия
Биополимеры

**Биополимеры**,  *biopolymers*, — высокомолекуларны природны злученины, котры суть в основѣ живых организмох. 

Биополимеры суть молекулы, складены з груп атомох, котры ся повторяють велике число раз. 

Ку биополимерам односять ся бѣлковины, нуклеовы квасы, полисахариды и др.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. .
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1. .

## Референции

Катеґорія:Биохемия
Аденин

**Аденин**,  *adenine* — една з четырьох основ в молекулѣ DNA (три иншы суть: цитозин, гуанин и тимин). В молекулѣ DNA аденин, умѣщеный на едном завитѣ шпиралы творить хемичну вязь зоз тиамином, умѣщеным на опозитном завитѣ шпиралы. Послѣдовность четырьох основ творить генетичный код бункы. Една форма аденина, звана аденозина трифосфат (ATP) служить за складовню енергии и выхосновуе ся на енергетичны потребы про многы хемичны реакции вдну бункы.  

Аденин в минулости называв ся *[[витамин]] B4*.

Формула: **C<sub>5</sub>H<sub>5</sub>N<sub>5</sub>**.

Иншак ся называть *6-аминопурин*. Е найвеце росширена в природѣ пуринова основа, входить до вшиткых живых организмох в нуклеовых квасох, адезинофосфорных квасох, дакотрых ензимох.
## Жерела и одказы
* Тимченко А. Д. Краткий медико-биологический словарь. Киев. Вища школа. 1988. . 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  . 
* Adenine. //Глосарий терминох генетикы.  
* 

## Референции

Катеґорія:Биохемия
Катеґорія:Генетика
Пуриновы основы

**Пуриновы основы**,  *purine bases*, або **пурины** — органичны гетероцикличны злученины, дериваты пурина. Формують ся из аминоквасох. Входять в зложѣня нуклеотидох, нуклеовых квасох, многых коензимох, а тыж екзистують во вольном станѣ. Меджи найвеце росширеныма пуриновыма основами суть аденин и гуанин.

В стравѣ пурины найвецей суть в печунцѣ и покрутках.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. . 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3. .
* Gout: List of High and Low Purine Foods to Pay Attention  

## Референции

Катеґорія:Биохемия
Гуанин

**Гуанин**,  *guanine* — една з четырьох основ в молекулѣ DNA (три иншы суть: цитозин, аденин и тимин). В молекулѣ DNA гуанин, умѣщеный на едном завитѣ шпиралы творить хемичну вязь зоз цитозином, умѣщеным на опозитном завитѣ шпиралы. Послѣдовность четырьох основ творить генетичный код бункы.  

Формула: **C<sub>5</sub>H<sub>5</sub>N<sub>5</sub>O**.

Иншак ся называть *2-амино-6-оксипурин*.

Гуанин е пуринова основа, входить до вшиткых живых организмох во физиологично активных гуаниновых нуклеотидах и нуклеовых квасох. Хоснованый  во фармацевтичном промыслѣ про синтезу лѣкох.

## Етимология назвы
Первый раз оддѣлив гуанин в року 1844 нѣмецкый хемик Юлиус Бодо Унгер зоз потячых екскрементох, познатых яко гуано, з котрых ся выробляли гноива. В року 1846 он запропоновав назву *гуанин*, котра указовала на тот факт.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. . 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  . 
* Guanine. //Глосарий терминох генетикы.  
* 

## Референции

Катеґорія:Биохемия
Катеґорія:Генетика
Гуано

**Гуа́но**,  *guano* (з языка Кечуа) — ложиска высохлых потячок од морскых птахох, вартостне азотове и фосфорне гноиво. В сучасности ся понятя гуана росширило о екскременты тулени и мышперхачи.

## Економичный хосен
Зачаточно, од середины 19. ст., гуано добывали на островах и берегах Перу, експортовали до Европы як органичне гноиво. В 21. ст. зачали зберати и продавати потячкы од мышперхачи, котры жиють в яскынях: тото е найякостнѣйше гноиво, котре мож достати в сучасности. Гуано не лем живить ростлины, але и хранить их од хворот, понеже е активным природным фунгицидом.  

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1. . 
* What is Guano? //Сайт wiseGEEK.  

## Референции

Катеґорія:Гноива
Мышперхач

**Мышперхач** е ссавець. Як иншы ссавцѣ, мать волосы або кожушинку на своем тѣлѣ и е теплокровный. Малое мышперхача кормить ся молоком од своей матери через даколько тыждни по уроджѣню. Мышперхачѣ суть едины ссавцѣ, котры знають лѣтати. Крыла мышперхача мають цѣлком подобны кости, як тоты, што суть в руках чоловѣка, але мають барз довгы персты, а меджи нима натягнута кожа як мембрана.

Научна назва ряда — Chiroptera, входить до него понад 1000 окремых видох.

Назва Chiroptera походить з   *χείρ – cheir* рука и *πτερόν – pteron* крыло — и означать «рука-крыло»

## Росширѣня

Мышперхачѣ росширены на всѣх континентах, окрем Антарктиды.

Найменшый мышперхач з рода *Pipistrellus* важить около 5 г, а тѣло его лем 4 цм довге. Найвекшый мышперхач — калонг *(Pteropus vampyrus)* жие на островѣ Ява, тѣло мать 40 цм довге и важить ай понад кило.

## Способ живота
Мышпергачѣ ведуть ночный способ живота. Очи им видять так добрѣ, як людскы, але вночи им веце служать уха. Они годны выдавати ултразвук, а их уха приймуть одбитый сигнал подля принципу радара. Зато годны «видѣти» найменшы инсекты, а то не лем, як суть далеко, але и якым напрямом летять, а пак еден маленькый *Pipistrellus* за едну ночь пожере аж 3000 инсектох. 

Дакотры виды мышпергачи кормлять ся овоцинов, цвѣтами, рыбов, жабами, а дакотры и меншыма мышпергачами.

Там де е студена зима а недостаток поживы, мышпергачѣ заходять до зимушного спаня, коли их метаболизм зойде на минимум, и так перебудуть зиму.  
Через день мышпергачѣ сплять, на то выберають собѣ тихы мѣста: пещеры, тунелы, подовы просторы, або и зохаблены будинкы. Зберають ся колониями до 40 тысяч екземплары. 

## Анатомия

Анатомия мышпергачи приспособлена ку их екстравагантным «манѣрам»:
* Мышпергачѣ сплять горѣ ногами, завѣшены на галузу, банту, або и просто на поверхню, обвивши ся своима крылами, як покровцьом. У векшины ссавцьох колѣна гнуть ся допереду. Тото было бы гет непрактично про мышпергачи, котры висять на плафонѣ, зато у них ся колѣна гнуть иншак. 
* Коли так суть завиты, уха ай очи им зоставають вон, и так добрѣ годны реаговати, кедь треба.   
* То, же висять горѣ ногами, е добрый способ, жебы могли моментално одлетѣти, кедь грозить опасность. Обы могли летѣти, на то потребують розвити крыла. В припадѣ потребы, одразять ся од поверхнѣ, падуть долу головов, а в падѣ розвиють крыла и летять. 
* Наконець зоставать вопрос, чом же не падуть во снѣ? Их персты на ногах и пазурѣ суть звязаны зоз жилником, котрый ся напинать под вагов висячого тѣла, котра так стягуе их докупы и не давать ся розслабити.

## Жерела и одказы
* Крапивный А.П., Радкевич В.А., Тихонова Н.И. Краткий зоологический словарь. Минск: Вышейшая школа, 1982. 222&nbsp;с.
* All About Bats. (Сайт Фундации захраны мышперхачи) 

## Референции

Катеґорія:Chiroptera (рукокрылы)
Урацил

**Урацил**,  *uracil* — една з четырьох основ в молекулѣ RNA (три иншы суть: аденин, гуанин и цитозин). В молекулѣ DNA на мѣстѣ урацила е тимин.  

Формула: **C<sub>4</sub>H<sub>4</sub>N<sub>2</sub>O<sub>2</sub>**.

Циклична органична злученина, иншак ся называть *2,4-диоксипиримидин*.

Цитозин е пиримидинова основа, природна обсягуюча нитроген злученина, входить до вшиткых живых организмох, е зложковов частьов рибонуклеовых квасох, мать функцию стабилизации молекулы RNA.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. . 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3.  . 
* Uracil. //Глосарий терминох генетикы.  
* 

## Референции

Катеґорія:Биохемия
Катеґорія:Генетика
Пиримидиновы основы

**Пиримидиновы основы**,  *pyrimidine bases*, або **пиримидины** — обсягуючы нитроген гетероцикличны шѣстьчленны злученины, дериваты пиримидина.

**Пиримидины** — природны органичны злученины, их велика биологична роль выплывать з их участи в штруктурѣ нуклеовых квасох, коензимох ай иншых биологично активных злученин.

Найважнѣйшы пиримидины суть:
* цитозин,
* урацил, 
* тимин.
 
## Жерела и одказы
* Тимченко А. Д. Краткий медико-биологический словарь. Киев. Вища школа. 1988. . 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2. .

## Референции

Катеґорія:Биохемия
Нуклеовы основы

**Нуклеовы основы**,  *nucleobases, nitrogenous bases* — суть алкаличны гетероцикличны зложковы части нуклеотидох.

Нуклеовы основы дѣлять ся на пуриновы основы (аденин, гуанин) и пиримидиновы основы (тимин, урацил, цитозин).

Нуклеовы основы в молекулах DNA вытворюють комплементарны пары, в котрых обычайно една пуринова а една пиримидинова основа вяжуть ся гидрогеновыма вязбами. Аденин ся вяже зоз тимином або урацилом, а гуанин — зоз цитозином.

## Засадны нуклеовы основы

## Жерела и одказы
* Тимченко А. Д.: Азотистые основания. //Краткий медико-биологический словарь. Киев. Вища школа. 1988. .

## Референции

Катеґорія:Биохемия
Доктрина

**Доктрина**, з  *doctrina*, наука од *docere* учити — филозофска, политична теория, религийна концепция, наука, система поглядох, главный теоретичный або практичный принцип. 

Од догмы ся одличуе тым, же е основана не на слѣпой вѣрѣ, або всеобщо приятых поглядах, але на анализах реалности, на объективных можностях и операть ся на авториту даякой особы або групы. З догмов е подобна тым, же як оперта на авториту и реалны можности, поважована е за не подлѣгаючу критицѣ, ани дискусиям.

Доктринарьом называють того, кто непрактично и педантично слѣдуе доктринѣ, не маючи вшак практичной скушености, ай не даючи достаточный мерьк на реалну ситуацию и резултаты свого поступованя.

В сучасном ужитю того понятя иде обычайно о засады межинародной и безпечностной политикы даякой державы, напримѣр *военна доктрина* — система поглядох и настановлѣнь, котра окреслять подготовку державы и ей збройных сил ку войнѣ.

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909.
* K. Žaloudek, *Encyklopedie politiky*. Praha: Libri 2004.
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  

## Референции

Катеґорія:Межинародна политика
Eutheria (высшы ссавцѣ)

**Высшы ссавцѣ** (Eutheria), од  *εὐ-, eu-* "добре" або "праве" и *θηρίον, thēríon* "звѣря" циже "правы звѣрята"– инфраклас живородных ссавцьох. Вшиткы днесь екзистуючы Eutheria, их послѣдный общый предок и его вымерлы потомкы належать ку плаценталом.  

Од иншых ссавцьох, вырозняють ся Eutheria розличныма фенотипичныма властностями своих ног, кецеленок, вилиць и зубох. Главным роздѣловым знаком Eutheria, котрым ся оддѣляють од низшых ссавцьох, е абсенция торбовых косток, што не ограничать росширѣня бриха в часѣ выношованя плода.
 
Найстаршый днесь познатый представитель Eutheria — вид *[[Juramaia|Juramaia sinensis]]*, котрый жив около 160 млн рокы тому. 

## Eutheria vs Placentalia
Давнѣйше назву *Eutheria* брали як синоним *Placentalia*, але в сучасности переважать позиция, же тото суть окремы таксоны. 

В року 1872 Теодор Гилл описав Eutheria так, же зараховав там и торбарьох *Marsupialia* и их предкох, але в сучасной дефиниции, котра е од Томаса Генри Гаксли, 1880, торбарѣ *Marsupialia* не входять до Eutheria. 

В сучасности понятя *Eutheria* е ширше од *Placentalia*:
* *Placentalia* обнимать вшиткы днесь ествуючы плаценталы и их послѣдного общого предка;
* *Eutheria* обнимать вшиткы *Placentalia*, а плус ку тому вшиткы вымерлы ссавцѣ, котры мають послѣдного в часѣ общого предка зоз плаценталами, а не з торбарями.

## Референции
Социализм з людсков тварьов

**Социализм з людсков тварьов**,  *Socialismus s lidskou tváří* — неофициална назва програмы, з котров выступив Александер Дубчек, коли в януарѣ 1968  зостав выбраный за предсѣдателя Централного комитета  Комунистичной партии Чехословакии. Официално програма звала ся *Акчна програма КПЧ*,  *Akční program KSČ*. Програма была прията 5. апрѣля 1968, хоть уже часточно зачала ся практично реализовати нараз по выголошѣню.

Была зрушена цензура, значный розвой достала култура, были обновлены перед тым заказаны сполоченскы организации *Сокол* и *Юнак*, люде легше могли путовати за границѣ. Поступно люде ся збавляли страха и зачинали слободно высловльовати свои погляды. З СССР ай иншых социалистичных держав зачала звучати критика, же тот обродный демократизачный процес може привести до контрареволуции. 

Конзервативны комунисты жадали од СССР и «братскых» социалистичных держав военску помочь, жебы тот процес зоперти. Наконець 21. августа 1968 Чехословакия была окупована войсками Варшавского пакта, реформаторы были одстранены, и зачала ся т. зв. «нормализация», котра означала старый курс.

Идея неофициалной назвы програмы могла походити од книгы *Людска тварь влады* («Power’s Human Face») америцкого политолога Артура Гедли, котра вышла в року 1965. 
 
## Жерела и одказы
* Socialismus s lidskou tváří
* Социализм с человеческим лицом. //Энциклопедический словарь крылатых слов и выражений, Автор-составитель Вадим Серов

## Референции

Катеґорія:История Чехословакии
Катеґорія:Комунизм
Синеморец

**Синеморец** — лїтнїй турістічный центер, село в Болгарії. Находить ся на южнім краю болгарьского Чорноморя. 

Катеґорія:Болгария
Катеґорія:Чорне море
Халкідікі

**Халкідікі** (ґрецькы: *Χαλκιδική*) є півостров на северу Ґреції. Складать ся зос трёх частей - Касандра, Сідонія, (Святий верх) Атос, котры суть самы собов півостровамі.

Катеґорія:Греция
Катеґорія:Полуостровы
Референдум

**Референдум**,  *referendum* *то, што мать быти звѣдомлено*, — вселюдове голосованя у найважнѣйшых вопросах державного живота. 

В демократичных державах право на референдум зазначено в конштитуции, а резултаты референдума суть обовязуючы про державны органы и легислативу. Во Швайцу референдум може ануловати хотьякый закон, приятый законодарцями, але резултаты про кантон суть облигатны, а про цѣлу державу (в цѣлодержавных вопросах) лем так, кедь то жадали найменше 30 тысяч обывательох, або 8 кантонох. 

В Закарпатской области Украины референдум в року 1991, проведеный одповѣдно законам, быв проигнорованый централныма державныма органами.

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 21. Vyd. J. Otto. V Praze, 1904.
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3. 
* Звернення до Верховної Ради України. //“НОВИНИ ЗАКАРПАТТЯ” №12 (260), 30 CІЧНЯ 1992 РОКУ

## Референции

 
Катеґорія:Референдумы
Плебисцит

**Плебисцит**, лат. **''plebiscitum** рѣшѣня люду* —  в Старовѣком Римѣ рѣшѣня [[плебей]]ского згромаджѣня, а в сучасности една зоз форм вселюдового голосованя в даяком важном вопросѣ. 

На роздѣл од [[референдум]]а, плебисцит не мать облигатну юридичну силу, але мать быти важеный органами державной влады в процесѣ принятя рѣшѣнь.

==Плебисцит в Старовѣком Римѣ==
Плебисцит зачаточно означав рѣшѣня, вынесене на згромаджѣню [[плебей]]ох (concilia plebis), котре не мало силу закона. Од року [[449 до н. е.]] подля законох Валерия и Горация такы рѣшѣня доставали силу закона по остаточному схвалѣню сенатом. В року [[339 до н. е.]] закон Публия Филона установив пожаданя лем приправного схвалѣня сенатом, а в року [[287 до н. е.]] закон Гортензия одстранив всяку зависимость плебисцита од сената.

==Плебисцит в сучасности==
Термин *плебисцит'' в сучасом понятю первый раз поужив Волтер, коли говорив о референдумах в Швайцу. Первый плебисцит одбыв ся в року 1791 односно прилучѣню Авиньона ку Франции.

В меджинародных односинах плебисцит обычайно выхосновують на прилучѣня чужых територий: проводить го держава, котра забрала собѣ чужу територию серед ей обывательства, жебы придати звершеному факту привидность санкции люду.

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 19. Vyd. J. Otto. V Praze, 1902.
* Політична енциклопедія. Ред. Левенець Ю. и др. Київ: Парламентське видавництво, 2011. — 808 с. 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2. . 
* Плебисцит. //Большая Советская Энциклопедия.

## Референции

Катеґорія:Референдумы
Розалия Самойловна Землячка

**Роза́лия Само́йловна Земля́чка** (роджена *Залкинд*, за другым мужом *Самойлова*; 1876—1947) — российска революционарька, совѣтска партийна и державна функционарька, организаторка червеного терора. Участничка револуции 1905—1907. Найвекшу познатость достала як една з организаторох червеного терора на Крымѣ в роках 1920—1921, в добѣ домовой войны, против бывшых воякох и офицерох армии генерала Врангеля и против мѣстного обывательства.

Землячка родила ся в Киевѣ. Професионална револуционарька, од 17 рокох. В рокы домовой войны 1918-1920 — началниця политичного оддѣла 8-й и 13-й армад, в рокы Другой свѣтовой войны — Подредсѣдничка Совѣта Народных Комисарьох СССР.

В часѣ од 20. новембра 1920 до 6. януара 1921 была «одвѣчателна секретарька» Крымского областного комитета РКП(б) и въедно зоз Бейлом Куном прислужила ся дѣлу револуции забивством 120 тысяч людей.

## См. тыж
* Бейла Кун

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1. 
* Землячка Розалия Самойловна. //Справочник по истории Коммунистической партии и Советского Союза 1898 - 1991

## Референции

Катеґорія:СССР
Катеґорія:Комунизм
Катеґорія:Політічны лідеры
Мадярска Совѣтска Република

**Мадярска Совѣтска Република**,  Magyarországi Tanácsköztársaság — держава диктатуры пролетариата, котра ествовала на територии Мадярщины в периодѣ од 21. марца 1919 до 1. августа 1919.

## История
Мадярска Совѣтска Република была выголошена под вплывом социалистичной револуции в России, а в ей чолѣ стояв комуниста Бейла Кун, котрый быв перед тым выученый револучной тактицѣ у Ленина и быв членом мадярской групы Российской комунистичной партии болшевикох. Кун вшитко робив по ленинской науцѣ, зоз символох державы одстранив триколор, створив Червену армаду, хосновав терор. Национализовав землю намѣсто того, жебы роздати селянам, чим одчужив их од себе. Терористичны способы одвернули од него велику часть обывательства. Кун взяв ся з великов енергиов вшитко мѣняти, хотѣв достати резултат нараз, одстранив зоз влады вшиткы умѣрнены елементы. Але не знав видѣти перспективу, ани справовати державу. Надѣяв ся на военску помочь зоз России, але помочь не пришла. Кунова влада удержала ся 133 днѣ, а пак мусѣла утѣкнути до Австрии. 

## См. тыж
* Бейла Кун

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  
* Béla Kun, Hungarian communist leader. //Encyclopaedia Britannica

## Референции

Катеґорія:История Мадярщины
Катеґорія:Комунизм
Катеґорія:Бывшы штаты
Катеґорія:Штаты і теріторії, котры основаны 1919
Катеґорія:Штаты і теріторії, котры заникли 1919
Интернационала (гимна)

**Интернационала** () — меджинародна пролетарска гимна, партийна гимна комунистичных партий, а в роках 1917–1944 — державна гимна СССР.

## Авторство
Текст написав в року 1881 Ежен Потье и опубликовав го в року 1887. Музику написав Пьер Дегейтер в року 1888. В СССР быв текст перекладеный на языкы вшиткых републик.

Зачаток русского текста:

## Джерела
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1. .

## Референции

Катеґорія:Гимны
Леонид Ильич Брежнев

**Леонид Ильич Брежнев**,  *Леонід Ілліч Брежнєв*, *19. децембра 1906 (6.12 Юл.кал.), Камяньске Днѣпропетровской области Украины — †10. новембра 1982, Москва, СССР — совѣтскый партийный функционарь и штатник.

Брежнев быв совѣтскый политик украинского походжѣня, котрый стояв на чолѣ Совѣтского Союза од рока 1964 до своей смерти в року 1982. Подля тырвалости свого лидерства быв другый по Сталинови. В року 1976 став ся маршалом Совѣтского Союза, а так тыж другым по  Сталинови партийным лидером, котрый мав найвысшый военскый ранг.

Партийну карьеру зачав в року 1938 в Днѣпропетровском областном комитетѣ Комунистичной партии Украины. В часѣ Другой свѣтовой войны быв политичным комисарьом в розличных военскых единках Червеной армады и закончив войну в шаржи генерал-майора яко началник Политичной справы IV. Украинского фронта. Ту ся стрѣтив и сприятелив з Хрущовом.

## Внуторна политика
На роздѣл од Хрущова, свого предходника, Брежнев не быв ентузиастом процеса десталинизации, не подтримовав реформы. Быв конзервативный, острожный и усиловав ся принимати рѣшѣня консензусом, и так его доба была характерна социалным и економичным упадком в державѣ, корупциов и непотизмом и достала назву *Брежневова стагнация*.

Напротив, великы ресурсы были напрямлены на военскый промысел, войсковы и космичны програмы. В добѣ Брежнева СССР досяг паритет зоз США в стратегичном нуклеарном вызброю, а в космичных програмах став ся лидером. 

## Вонкашна политика
СССР активно подпоровав «народно-ослободителны войны» в розличных частях свѣта.
В року 1968, в часѣ ''Пражской яри'', прогласив право СССР интервеновати военсков силов, «кедь общы интересы социалистичных держав огрожены в едной зоз членскых держав», што на Западѣ достало назву ''Брежневовой доктрины''. На основѣ той доктрины интервеновав в Чехословакии (1968) и Афганистанѣ (1979). 

## Вызнаменаня
В списку орденох и медалий, котрыма были вызнаменаны заслугы Леонида Ильча Брежнева суть 72 найвысшы вызнаменаня не лем од СССР, але и од Аргентины, Афганистана, Болгарии, Вьетнама, Гвинеи, ГДР, Етиопии, Индонезии, Йемена, КЛДР, Кубы, Лаоса, Мадярщины, Монголии, Перу, Польщи, Финландии, Чехословакии, Югославии.

Брежнев штырикрат Герой Совѣтского Союза (1966, 1976, 1978, 1981), другый по маршалови Жукову, штырикрат Герой Болгарии (1973, 1976, 1978, 1981), трикрат Герой Чехословакии (1970, 1976, 1981), Герой Кубы (1981), Герой Лаоса (1981), Герой Монголии (1976).

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  
* Leonid Brezhnev, president of Union of Soviet Socialist Republics. //Encyclopaedia Britannica.
* Брежнев Леонид Ильич. //Справочник по истории Коммунистической партии и Советского Союза 1898 - 1991

## Референции

Катеґорія:СССР
Катеґорія:Політічны лідеры
Комунистична Интернационала

**Комунистична Интернационала**, або **3. Интернационала**, покуртано **Коминтерна**, была меджинародна организация, споивша вшиткы комунистичны партии свѣта и напрямовавша меджинародный комунистичный рух.

## Взник
Закладаючый конгрес одбыв ся 4-6. марца 1919 в Москвѣ под прямым веджѣньом Ленина. Быв приятый штатут Комунистичной Интернационалы и 21 подмѣнка про партии, вступаючы до организации, выпрацованы особно Ленином, подля котрых ся мало выявити, ци е партия истинно комунистична.

## Фунгованя
Высшым органом Коминтерны быв конгрес, котрый выберав Выконный комитет. Сѣдлиском организации была Москва, а ведучов партиов-членков — российска компартия.

В року 1927 Коминтерна мала в буджетѣ  1,374 млн рублѣ (около 700 тысяч доларох США), котры пришли яко сплаткы од членскых партий. Число членох заграничных компартий (без СССР) было 583105 особ.

## Заник
15. мая 1943 Президия Выконного комитета Коминтерны прияла рѣшѣня роспустити организацию. Мотивировано было тым, же «за рокы фунгованя Комунистичной Интернационалы компартии стали ся политично доспѣлыма, организачно зомкнутыма, способныма самостатно рѣшати вопросы напрямованя револучного руху».

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2. . 

* Коминтерн (Коммунистический интернационал)
* William Henry Chamberlin: THE GENERAL STAFF OF THE WORLD REVOLUTION

## Референции

Катеґорія:Комунизм
Катеґорія:СССР
Интернационала
Бернска Интернационала

**Бернска Интернационала** была правосоциалистична интернационала, сформована В Бернѣ, Швайц 3-9. фебруара 1919. Ей цѣль была воскресити Другу Интернационалу. Участникы Бернской Интернационалы не подтримовали идеи свѣтовой револуции и диктатуры пролетариата и не хотѣли вступати до Комунистичной Интернационалы.

Карл Каутскый и Едвард Бернштайн внесли резолуцию, котра засуджовала болшевикох и захвачѣня нима влады в России, але иншы контровали, же е много неясного, што ся там дѣе. Наконець было рѣшено загнати делегацию до России, а остаточне становиско сформуловати аж по иншпекции. Совѣтскый режим пристав на то, але зажадав, жебы одповѣдно совѣтска иншпекция пришла до каждой з тых держав, котры тоту резолуцию подписали. На то одповѣдь не достали, а жадна иншпекция до России нигда не пришла.

В маю 1923 Бернска Интернационала споила ся зоз Вѣденьсков Интернационалов и створили Роботницку и Социалистичну Интернационалу.

## Жерела и одказы
* Berne International. //James C. Docherty, Peter Lamb: Historical Dictionary of Socialism. 2nd ed. 2006. ISBN 978-0-8108-5560-1 P. 52.
* Glossary of Events: Berne International Conference. //Marxists Internet Archive Encyclopedia

## Референции

Катеґорія:Социализм
Катеґорія:Заниклы меджинародны организации
Меджинародна роботна уния социалистичных партий

**Меджинародна роботна уния социалистичных партий**, або **Вѣденьска Интернационала**, або зрѣдка **Полутретя Интернационала**,  *International Working Union of Socialist Parties* (*IWUSP*), *Vienna International*, *2½ International* — назва роботного сполку центристичных социалистичных партий и фракций европскых держав, в тому числѣ российскых меншевикох и есерох.

Закладена в року 1921 во Вѣдню. Центристичны социалистичны партии творили векшину в передходной Другой Интернационалѣ и по ей занику стали ся противниками формуючых ся комунистичных партий и Третьой (комунистичной) Интернационалы.

В року 1922 на конференции вшиткых трьох Интернационал представитель Вѣденьской Интернационалы категорично засудив пореволучну политику в России:

В року 1923 центристичны партии споили ся зоз правыма в Роботницку и Социалистичну Интернационалу.

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1. . 
* The Second and Third Internationals and The Vienna Union — Official Report of the Conference between the Executives, held at the Reichstag, Berlin, on the 2nd April, 1922, and following days. 1922 The Labour   Publishing Company LTD. 6, Tavistock Square, London, W.C.I

## Референции

Катеґорія:Социализм
Катеґорія:Заниклы меджинародны организации
Роботницка и Социалистична Интернационала

**Роботницка и Социалистична Интернационала**,  *Labour and Socialist International (LSI)* была меджинародна организация, роботницкых и социалистичных партий, активна в роках 1923–1940. Створила ся в маю 1923 на конгресѣ в Гамбурку споиньом Бернской Интернационалы и Вѣденьской Интернационалы. В практичной чинности стояла на позициях антифашизма, антикомунизма и антисовѣтизма, одмѣтовала сполочну роботу з Коминтернов. По зачатку Другой свѣтовой войны и заятю Европы фашистами чинность Роботницкой и Социалистичной Интернационалы ся закончила.

## Жерела и одказы
* Социалистический рабочий Интернационал. //Большая Советская Энциклопедия.

## Референции

Катеґорія:Социализм
Катеґорія:Заниклы меджинародны организации
Перва Интернационала

**Перва интернационала**, называна тыж Меджинародна Асоциация Працуючых,  International Workingmen's Association (IWA), была громадна меджинародна организация пролетариата, меджи неформалныма закладателями и ведучыма особами котрой были Карл Маркс и Фридрих Енгелс. В Первой Интернационалѣ было барз мало марксистох, а много анархистох, веденых Бакунином и др. Высшым органом быв каждорочный конгрес. 

На конгресѣ в року 1872 организация ся росколола через остры потычкы меджи марксистами и анархистами. Маркс, жебы не допустити доминацию анархистох, добив ся перенесѣня сѣдлиска организации до Ню Йорка. Бакунисты проводили в роках 1873-1877 окремы конгресы, але и они не годны были утримати едность организации и она заникла.

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1. . 
* First International, labour federation (1864). //Encyclopaedia Britannica

## Референции

Катеґорія:Социализм
Катеґорія:Анархизм
Катеґорія:Заниклы меджинародны организации
Друга Интернационала

**Друга Интернационала**, або **Социал-демократична Интернационала**, была меджинародна федерация социалистичных и роботницкых партий, закладена в року 1889 в Парижу. 

Конгресы зберали ся не каждого року, а их резолуции не мали облигатну силу, лем моралну. 

На роздѣл од предходной, Друга Интернационала была зложена зоз партий, котры мали рядно выбране веджѣня, политичны програмы и членску базу во своих державах. Народны секции брали активну участь в политичном животѣ, створьовали професионалны союзы, ишли на вольбы. Зачаток войны в року 1914 выволав кризу во федерации. 

Една, найлѣвѣйша, група социал-демократох, котры были в меншинѣ, зобрали ся в Циммервалду около Берна в року 1915, жебы попробовати найти сполочну тактику на закончѣня кровопролитя. Им ся не удало закончити войну або зъединити вшиткых социал-демократох, але створили Лѣве крыло, котре подтримовало российску револуцию и поклало заклады Третьой (комунистичной) Интернационалы. 

Друга,найправѣйша, менша група зобрала ся в року 1919 в Бернѣ и створили Бернску Интернационалу, яка была против револуции и диктатуры, а домогала ся лем лѣпшого живота про працуючых.

Векшина социалистичных центристичных партий сформовала в року 1921 во Вѣдню Вѣденьску Интернационалу.

В року 1923 правы и центристичны партии споили ся в Социалистичну Роботницку Интернационалу.

## Жерела и одказы
* Berne International. //James C. Docherty, Peter Lamb: Historical Dictionary of Socialism. 2nd ed. 2006. P. 52.
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1. . 
* Second International, labour federation and political organization (1889). //Encyclopaedia Britannica
* "The Second International" на Marxists.org.

## Референции

Катеґорія:Социализм
Катеґорія:Заниклы меджинародны организации
Дерек Бартон

**Дерек Гаролд Ричард Бартон**,  Sir Derek Harold Richard Barton; *8. септембер 1918 — †16. марец 1998; — британскый хемик, член Лондонского кральовского общества од року 1954. В року 1940 абсолвовав Кральовску универзиту в Лондонѣ.

## Робота в Британии
В року 1942 зыскав докторскый ступѣнь, в часѣ войны робив на военску розвѣдку, а  в року 1945 вернув ся на професорску роботу до свойой alma mater. Бартон быв едным зоз основательох конформачной анализы, котров ся зачав занимати в часѣ свого гостевого професорства на Гарвардовой универзитѣ (1949), а в року 1950 опубликовав свою зародкову роботу “The Conformation of the Steroid Nucleus” (Конформация стероидного ядра), котра стала ся пак основов его далшых успѣхох в той темѣ и была в року 1969 вызнаменана Нобеловов наградов з хемии. Хоть Бартона найвеце споминають яко Нобелового лавреата в области конформачной анализы, насправдѣ быв он автором многых вынаходливых и елегантных рѣшѣнь и в другых областях, напримѣр хемии радикалох, фотохемии, синтезовав алдостерон, стероидный гормон, котрый регулуе баланс електролитох в тѣлѣ. За свои значны и непроминаючы заслугы в хемии быв врученый в рыцарство в року 1972. Пензионовав подля британскых законох в року 1978.

## Робота во Франции
Од року 1978 — директор Инштитута хемии природных злученин (Institut de Chimie des Substances Naturelles) в Жиф-сюр-Иветт  (ICSN - Gif Sur-Yvette), Франция. На том посту робив до року 1986, коли пензионовав другый раз, тот раз подля французскых законох.

## Робота в США
В року 1986 Бартон прияв пост Вызнамного професора на Тексас A&M универзитѣ в Колледж Стейшн, Тексас, США, де робив до конця свого живота. Окрем выглядовательской и педагогичной роботы, быв и промысловым конзултантом. 

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1. . 
* Leo B. Slater: Sir Derek H.R. Barton, British chemist. //Encyclopaedia Britannica

## Референции

Катеґорія:Нобеловы лавреаты з хемии
Катеґорія:Хемици
Грейвзенд

**Грейвзенд** — город в  Великой Британии в английском грофствѣ Кент, в устю Темзы на ей южном (правом) березѣ, о 32&nbsp;км долу током оддаленый од Лондона. При Грейвзенду суть фортификации, обороняючы вход до Темзы.

## История
В минулости Грейвзенд повнив функции мытницѣ, а тоты функции часточно повнить и доднесь, яко центер английской мытницѣ, справы здоровництва лондонского приставу и калавзох Trinity House, котры одси провадять шифы по Темзѣ. В року 1617 ту умерла принцезна америцкых Индианох Покахонтас, котра ту и погребена. 

## Вызнамны родаци
* Дерек Бартон (1918-1998), Нобелов лавреат з хемии
* Том Ганн (1929-2004), английскый поет

## Жерела и одказы
* 
* Гравезенд. //'''Энциклопедический словарь Брокгауза и Ефрона''', т. IX (1893): Гоа — Гравер, с. 474.

## Референции

## Галерия

File:GravesendThames3370.JPG|Моло з року 1834
File:POCAHONTAS 03.jpg|Покахонтас
File:GravesendNewTavern3323.JPG|Огнева точка форту, 1904

Катеґорія:Населены пункты Великой Британии
Катеґорія:Міста Великой Брітанії
Alma mater

**Alma mater** — латинскый выраз, дословно *Мати живителька*, в античном свѣтѣ означав Матерь богыню, частѣйше споминану яко *magna mater* Велика матерь. В середновѣку, наймя в поезии так называли и Матерь Божу, напримѣр в гимнѣ *Alma Redemptoris Mater*

Найстарша европска универзита в Болоньи мать гесло *Alma mater studiorum.* 

Одты днесь выраз **alma mater** метафорично означуе универзиту або иншу высоку школу, котра своих хованцьох живить науков.

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 1. Vyd. J. Otto. V Praze, 1888.

## Референции

Катеґорія:Латинскы слова и фразы
Катеґорія:Высокы школы